Ntlha tsa bohlokwa tsa tshebetso ke eng?
Jwalo ka molemi, ntho di ngata tseo o di etsang - tsohle ka mabaka a itseng.
O lekola le ho hlophisa mobu wa hao, hobaneng?
E le ho bona ka moo ho ka sebediswang mobu hantle ka teng.
O nka disampole tsa mobu le ho di romella mabapi le tlhophollo, hobaneng?
Hore ke kgone ho sebedisa manyolo a nepahetseng dijothollong, hore kuno e phahameng e tle e fihlellwe.
O phunya kapa ho phethola mobu, hobaneng?
Hore pula e nang e kgone ho kenella mobung.
O phethola mobu nakong eo masimo a tlohetsweng feela, hobaneng?
E le hore masimo a hloke lehola le ho baballa mongobo mobung.
O batlisisa dimmaraka tse kgonahalang tsa dijothollo tseo o batlang ho di jala, hobaneng?
Ho etsa bonnete hore dijothollo tseo ke di lemang di tla rekwa.
O kena konterakeng e itseng ya mmaraka ka poreisi e itseng, hobaneng?
Ho etsa bonnete hore tlhahiso ya dijothollo e tla ba le phaello.
O lokisa tshingwana, hobaneng?
Ho etsa bonnete hore ha ke jala peo, peo eo e tla ba le botebo bo lekanang, le hore kamano e ntle ya peo le mobu o mongobo e tla ba teng.
O jala palo e itseng ya dimela hekthareng ka nngwe ya mofuta o motle wa peo, hobaneng?
Hore ke tle ke kotule dijothollo tse ntle ka ho fetisisa.
O jala semela sa manyolo a itseng, a palo e itseng ya kg/hekthare, hobaneng?
Lebaka e le ho kotula dijothollo tse ngata.
O fafatsa masimo ka sebolayalehola sa pele peo e hlaha, hobaneng?
Ho thibela hlaha ha mahola le ho hlodisana ha ona le dijothollo mabapi le mongobo, manyolo, kganya le moya.
O fafatsa masimo ka sebolayakokwanyana ha o qeta ho jala (fafatsa dijothollo), hobaneng?
Ho thibela tshenyo e bakwang ke dikokwanyana dijalong tse ntseng di hola.
O phethola pakeng tsa mela ya dijothollo, hobaneng?
Ho bolaya mahola a hlodisanang le dijothollo tsa hao.
O apesa ka manyolo dijothollong tsa hao, hobaneng?
Ho fa dimela menontsha e hlokahalang e le ho ntlafatsa kuno/kotulo.
O thibela tse tshwenyang (kokwanyana) le ho fafatsa ha ho hlokahala, hobaneng?
Ho fa dimela tsa rona monyetla o motle, o kgonahalang mabapi le kuno e ntle.
O kotula dijothollo nakong e nepahetseng, hobaneng?
Ho fumana kereiti (mofuta) e ntle ka ho fetisisa ya dijothollo tsa hao.
Dintho tse boletsweng mona hodimo ke tseo kaofela di leng taolong ya hao - o ka iketsetsa diqeto, mme wa nka mehato e hlokahalang.
Potso e hlahlamang ke ya hore o tla tseba jwang hore o entse kapa ha o a etsa dintho tsee tsohle ka nepo Tsela feela ya ho tseba ha eba o nepile ke ho itshehela sebaka (standard) le ho imetha ho ya ka sebaka seo. Ha o sheba tse ding tsa dipotso tse mona hodimo, o tla tseba hore karabo ke "e" kapa "tjhe" - mohlala, potso mabapi le tlhophiso ya mobu le ho sampolwa ha mobu - o se o entse sena kapa ha o a se etsa?
Ka letsatsi le itseng, le beilweng, la qetelo, hape ho hlokometswe botebo bo itseng.
Na o se o bokeletse mongobo o lekaneng wa mobu mabapi le ho jala semela le ho hlokomela semela ho fihlela nako eo dipula tse tlwaelehileng di qalang ho na hape?
Ka kuno efe e lebelletsweng, le hona ka theko efe?
Na tokiso ya tshingwana e lekane, mme na o entse sena ka nako ho jala semela ka nako e nepahetseng, le hona mofuta wa semela seo o rerileng ho se jala?
Ke dimela tse kae tseo o di jetseng hekthareng ka nngwe, mme o fihlelletse tse kae?
Ke dikilograma/hekthare ka nngwe tse kae tseo o neng o rerile ho di jala, mme o fihlelletse tse kae?
Ke dikhemikhale dife tseo o ileng wa di sebedisa, mme na o ile wa sebedisa tse lekaneng hekthareng ka nngwe?
Na o ile wa laola mahola?
O ne o rerile ho sebedisa eng, mme o ile wa sebedisa eng?
O fumane kuno efe hekthareng ka nngwe, mme o ile wa rekisa dijothollo tsa hao ka poreisi ya palohare ya bokae?
Ho teng inshorense ya tse sebediswang temong, e fumanwang ho ARS (le dikhamphaneng tse ding) e reretsweng ho o tshireletsa kgahlanong le diketso tsa Modimo - tsena ke komello, dikgohola, sefako, moya le mollo. Le ha ho le jwalo, ha ho motho ya ikemiseditseng ho kenya wena inshorenseng mabapi le tsamaiso e fosahetseng ya hao. Ka baka lena, ho bohlokwa haholo ho lekola, ho rera le ho kenya tshebetsong ditlwaelo tse ntle ka ho fetisisa tsa tsamaiso.